அம்மாவின் மடியில் அமர்ந்திருக்கும் ஒரு குழந்தை, தாயின் கரங்களில் இருந்து தன்னை விடுவித்துக்கொண்டு சோறுண்ணும் சிறுமியிடம் சென்று, அவள் கை அருகே வாயை திறந்தபடி நிற்கிறது. அந்த சிறுமி, குழந்தை நிற்பதைக் கவனிக்கவில்லை. எங்கோ வெறித்துப் பார்த்தபடி சோற்றைத் திண்கிறாள். திடீரென கீழேப் பார்க்கும்போது அந்தக் குழந்தை ஒரு கவளம் சோற்றுக்காக வாய் திறந்து நிற்கிறது. பதறிப்போய் கையில் அள்ளிய சோற்றை குழந்தையின் வாயில் ஊட்டுகிறாள். அப்போது சிறுமியின் விரல்கள் நடுங்குகின்றன. முகம் கலங்கிப் போயிருக்கிறது.